REGOLAMENT TAL-KUMMISSJONI (KE) Nru 78/2005
tad-19 ta' Jannar 2005
li jemenda r-Regolament (KE) Nru 466/2001 rigward metalli ta’ densità għolja (heavy metals)
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkonsidrat lit-Trattat li jistabbilixxi l-Komunità Ewropea,
Wara li kkonsidrat ir-Regolament tal-Kunsill (KEE) Nru 315/93 tat-8 ta’ Frar 1993 li jistipula l-proċeduri tal-Komunità għall-kontaminanti fl-ikel (1), u b’mod partikolari l-Artikolu 2(3) ta’ dan,
Wara li kkonsultat lill-Kumitat Xjentifiku għall-Ikel u l-Awtorità Ewropea dwar is-Sigurtà ta’ l-Ikel,
Billi:
(1)
Ir-Regolament tal-Kummissjoni (KE) Nru 466/2001 (2) jistabbilixxi livelli massimi għal ċertu kontaminanti f’oġġetti ta’ l-ikel. Dawn il-miżuri, kif speċifikament emendati mir-Regolament tal-Kummissjoni (KE) Nru 221/2002 (3), jinkludu livelli massimi għall-metalli ta’ densità għolja li huma ċ-ċomb, il-kadmju u l-merkurju.
(2)
Hu essenzjali, sabiex tiġi protetta s-saħħa pubblika, li l-kontaminanti jinżammu f’livelli li ma jkunux ta’ periklu għas-saħħa. Il-livelli massimi għaċ-ċomb, il-kadmju u l-merkurju jeħtieġ li jkunu żguri u baxxi daqs kemm wieħed jista’ jbaxxihom raġonevolment (ALARA) u bbażati fuq manifattura tajba u prattiċi tajba ta’ agrikoltura u sajd. Fuq il-bażi ta’ informazzjoni ġdida dwar il-possibbiltà ta’ kisba ta’ livelli massimi f'ċerti speċi akwatiċi hu neċessarju li jiġu riveduti d-dispożizzjonijiet relevanti ta’ l-Anness I għar-Regolament (KE) Nru 466/2001 għal dawn il-kontaminanti f’ċertu ikel. Id-dispożizzjonijiet riveduti jżommu livell għoli ta’ protezzjoni għas-saħħa tal-konsumatur.
(3)
Ir-Regolament (KE) Nru 466/2001 għandu jiġi emendat għalhekk.
(4)
Il-miżuri li hu provdut għalihom f’dan ir-Regolament huma f’konformità ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali.
ADOTTAT DAN IR-REGOLAMENT:
Artikolu 1
L-Anness I għar-Regolament (KE) Nru 466/2001 hu emendat kif stipulat fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin ġurnata wara l-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmula fi Brussell, nhar id-19 ta' Jannar 2005.